Lav et referat af nedenstående tekst:

Tekst:
Blandt de studerende på social- og sundhedshjælperuddannelsen i Aalborg er historien om Jeanette Korsgaards far et af de store samtaleemner. -Jeg synes, det er forfærdeligt, at en mand lever under de vilkår, siger Julie Herrguth Sørensen, der læser til social- og sundhedshjælper. Hendes studiekammerat, Mikkel Mark Larsen, stemmer i: -Jeg tænker, at der er gået noget helt galt, siger han. I går fortalte vi historien om Jeanette Korsgaards 79-årige far, som bor i en ældrebolig i Nørresundby. Han smider ofte det kommunale plejepersonale ud af sin lejlighed, som ellers dagligt kommer på besøg for blandt andet at hjælpe med rengøringen. Det betyder, at hans lejlighed ofte er ekstremt beskidt og sjældent bliver gjort ren. Det ville nemlig være ulovligt for det kommunale plejepersonale at tiltvinge sig adgang til mandens lejlighed. Ekspert undrer sig Men at situationen overhovedet er endt hvor den er, undrer i dag Søren Blæsbjerg. Han er lektor i socialret ved det juridiske institut på Aalborg Universitet. - Der er altid mulighed for at arbejde pædagogisk og systematisk med at udvikle omsorg og hjælp til en borger, siger han. Søren Blæsbjerg understreger, at han ikke kender detaljerne i den konkrete sag. Alligevel hæfter han sig ved kommunens håndtering af forløbet, som ifølge Jeanette Korsgaard har varet over et år. - Når der er gået over et år, har man jo haft et år til at arbejde på indsatsen, og hvordan man tilbyder hjælp bedst muligt. Man har kunnet overveje, om man skal tilbyde hovedrengøring, andre hjælpere, hjælp på andre tidspunkter af døgnet, eller om man skal inddrage datteren. Hun kan jo komme ind, lyder det til, siger Søren Blæsbjerg. Sætter tankerne i gang På SOSU Nord, hvor fremtidens social- og sundhedspersonale bliver uddannet, er relationen og kontakten til den enkelte borger en del af undervisningen og bliver livligt debatteret, fortæller underviser Johanne Poulstrup. - Vi har jo selvbestemmelsesret på den måde her i Danmark, at vi har ret til at bestemme, hvem der skal ind over vores dørtærskel. Så hvis borgerne siger ’nej tak’, er vi nødt til at acceptere det, fortæller hun. Derfor sætter den aktuelle historie også de faglige tanker i gang hos de studerende, Julie Herrguth Sørensen og Mikkel Mark Larsen: -Det må være forfærdeligt at komme som pårørende i et hjem, hvor der ligger afføring og beskidt sengetøj, siger Julie Herrguth Sørensen. Mikkel Mark Larsen supplerer: -Hvad er det, der er gået galt her? Er det fordi der er kommet nogen hos ham, han ikke har kemi med? Den ansvarlige rådmand i Aalborg Kommune, Kristoffer Hjort Storm, siger i dag til TV2 Nord, at han ikke kan udtale sig om den konkrete sag, men at det er hans opfattelse, at kommunen har gjort hvad de kunne indenfor rammerne af den gældende servicelovgivning.

Referat:
Onsdag fortalte vi historien om Jeanette Korsgaards far, som bor under meget uhumske forhold i en lejlighed i Nørresundby. Det gør han, fordi han konstant afviser det plejepersonale, som skal gøre rent i hans lejlighed. Men at det overhovedet er kommet dertil, undrer i dag flere fagfolk.